**Holde Agri Invest S.A**

**PLAN DE ALOCARE ACȚIUNI**

**[●] 2022**

**CUPRINS**

[1. Definiții și Interpretări 3](#_Toc117525949)

[2. Domeniul de aplicare și durata Planului 7](#_Toc117525950)

[3. Beneficiarii 7](#_Toc117525951)

[4. Numărul de Acțiuni care pot fi dobândite pentru o Perioadă de Referință 7](#_Toc117525952)

[5. Beneficiul la Finalul Perioadei de Aplicare 10](#_Toc117525953)

[6. Acordarea Opțiunilor și participarea la Plan 12](#_Toc117525954)

[7. Condițiile de Exercitare a Opțiunilor 13](#_Toc117525955)

[8. Restricții cu privire la Opțiuni. Expirarea și încetarea efectelor Opțiunilor 14](#_Toc117525956)

[9. Exercitarea Opțiunilor 14](#_Toc117525957)

[10. Încetarea contractului de muncă sau de management 15](#_Toc117525958)

[11. Relația cu contractul de muncă sau de management 16](#_Toc117525959)

[12. Legea aplicabilă și jurisdicția 16](#_Toc117525960)

Regulile privind planul de opțiuni pe acțiuni („**Planul**”) al Holde Agri Invest S.A. („**Societatea**”), stabilite și aprobate prin hotărârea Adunării Generale a Acționarilor Societății din data de [●] 2022.

* 1. Definiții și Interpretări
     1. Definiții

În acest Plan, cu excepția cazului în care contextul impune altfel sau este prevăzut altfel, termenii cu majuscule vor avea înțelesurile atribuite acestora mai jos:

|  |  |
| --- | --- |
| **„Acțiuni”** | înseamnă orice acțiune ordinară de clasa A emisă de Societate; |
| **„Adunarea Generală a Acționarilor”** | înseamnă adunarea generală a acționarilor Societății, ordinară sau extraordinară, după cum este cazul; |
| **„Administrator Eligibil”** | are înțelesul atribuit acestuia în Clauza 3.1.1 din acest Plan; |
| **„Angajat”** | înseamnă o persoană care este angajată sau deține o funcție în cadrul Societății sau al Subsidiarelor, atât la nivel executiv (inclusiv, fără a se limita la, directorii sau managerii Societății sau ai Subsidiarelor), cât și la nivel neexecutiv; |
| **„Angajat Eligibil”** | are înțelesul atribuit acestuia în Clauza 3.1.4 din acest Plan; |
| **„Beneficiul la Finalul Perioadei de Aplicare”** | are înțelesul atribuit în Clauza 5.1 din acest Plan; |
| **„Consiliul de Administrație”** | înseamnă consiliul de administrație al Societății; |
| **„Condiția de Performanță Aferentă Beneficiului la Finalul Perioadei de Aplicare”** | are înțelesul atribuit în Clauza 5.1 din acest Plan; |
| **„Condițiile de Performanță Generale”** | reprezintă condițiile de performanță care trebuie îndeplinite de către Societate și înseamnă:   1. cu privire la exercițiul financiar relevant, Profitul să fie mai mare decât 0 (zero) RON; și 2. cu privire la exercițiul financiar relevant, Marja Netă să se încadreze în valorile indicate în Clauza 4.1.2; |
| **„Contractul de Transfer”** | are înțelesul atribuit acestuia în Clauza 9.8 din acest Plan; |
| „**Contractul de Opțiuni**” | are înțelesul atribuit acestuia în Clauza 6.6 din acest Plan; |
| **„Data Acordării”** | înseamnă data la care sunt acordate Opțiuni în baza Planului, prin semnarea Contractului de Opțiuni, atât de Societate, cât și de Participantul Eligibil; |
| **„Data Adoptării”** | înseamnă data adoptării Planului de către Societate prin hotărârea Adunării Generale a Acționarilor Societății din data de [●] 2022; |
| **„Data Exercitării”** | înseamnă data la care sunt exercitate Opțiunile în condițiile și în baza Planului; |
| **„Data Măsurării Performanței Societății”** | înseamnă data aprobării de către Adunarea Generală a Acționarilor a situațiilor financiare anuale sau data decisă de Adunarea Generală a Acționarilor, când se poate constata îndeplinirea Condițiilor de Performanță Generale; |
| **„Data Măsurării Condiției de Performanță Aferentă Beneficiului la Finalul Perioadei de Aplicare”** | are înțelesul atribuit în Clauza 5.3; |
| **„Data Normală de Intrare în Drepturi”** | are înțelesul atribuit în Clauza 7.1.; |
| **„Datoria Fiscală”** | înseamnă orice impozit pe venit, impozit reținut la sursă și contribuție obligatorie de asigurare (sau echivalentele acestora în orice jurisdicție) pentru care Societatea este sau poate fi ținută răspunzătoare (sau consideră în mod rezonabil că este sau poate fi ținută răspunzătoare) ca urmare a oricărui Eveniment Impozitabil; |
| **„Eveniment Impozabil”** | înseamnă orice eveniment sau circumstanță care dă naștere unei obligații pentru Titularul Opțiunilor de a plăti impozitul pe venit, contribuția obligatorie de asigurare (sau echivalentul acestora în orice jurisdicție) sau orice altă plată obligatorie în baza oricărei legi sau reglementări cu forță de lege, în legătură cu:   1. Opțiunile, inclusiv exercitarea, cesiunea sau renunțarea la acestea în schimbul unui preț, sau primirea oricărui beneficiu în legătură cu acestea; 2. orice Acțiuni (sau alte valori mobiliare ori active) care sunt (i) desemnate sau deținute pentru satisfacerea Opțiunilor; (ii) achiziționate ca urmare a deținerii Opțiunilor; sau (iii) achiziționate în considerarea cesiunii sau renunțării la Opțiuni; sau 3. orice valori mobiliare (sau alte active) achiziționate sau desemnate ca urmare a deținerii de Acțiuni (sau alte valori mobiliare ori active) menționate la punctul (b) de mai sus; |
| **„Grup**” | înseamnă Societatea și Subsidiarele; |
| **„Inițiator**” | înseamnă oricare dintre Managerul de proiect, Managerul de dezvoltare și Managerul relației de piață de capital; |
| **„Inițiator Eligibil**” | are înțelesul atribuit în Clauza 3.1.2; |
| **„IRR**” | înseamnă rata internă de rentabilitate a Societății, calculată conform următoarei formule:    + -  = 0  unde:  = capitalizarea bursieră a Societății la data intrării în vigoare a prezentului Plan;  n = numărul de ani pro rata începând cu data intrării în vigoare a prezentului Plan;  = net cash inflow în anul “t” (dividende plătite/diminuări de capital social în anii 1-4);  = Valoarea Societății la Data Măsurării Condiției Beneficiului la Finalul Perioadei de Aplicare;  r = IRR; și  t = numărul de ani. |
| „**Legea Societăților**” | înseamnă Legea nr. 31/1990 privind societățile, republicată, cu modificările ulterioare; |
| „**Marja Netă**” | înseamnă profitul net aferent rezultatului consolidat al Grupului (înainte de deducerea amortizării fondului comercial ajustată cu impactul fiscal aferent) asupra cifrei de afaceri aferente rezultatului consolidat al Grupului (fără a fi incluse one-off-uri, dar incluzând despăgubirile încasate pentru a compensa pierderi în activitatea Grupului); din calculul acestui indicator vor fi eliminate atât din venituri, cât si din cheltuieli, elementele nerecurente definite ca atare în cadrul raportărilor financiare ale Societății; |
| „**Notificarea SOP**” | are înțelesul atribuit acestuia în Clauza 6.4 din acest Plan; |
| „**Nou Acționar**” | are înțelesul atribuit acestuia în Clauza 9.11 din acest Plan; |
| **„Opțiune”** | înseamnă un drept de a dobândi cu titlu gratuit o Acțiune în baza și în conformitate cu acest Plan, care nu a expirat și nici nu a fost exercitat în totalitate; |
| **„Participanți Eligibili”** | înseamnă, împreună, Administratorii Eligibili, Inițiatorii Eligibili, Directorii Eligibili și Angajații Eligibili; |
| **„Perioada de Referință”** | înseamnă perioada de un (1) an, care începe de la data de 1 ianuarie și se încheie la data de 31 decembrie a anului în care performanța Societății, precum și orice altă condiție urmează să fie măsurate în scopul stabilirii dacă și în ce măsură au fost îndeplinite Condițiile de Performanță Generale; |
| **„Perioada de Aplicare”** | înseamnă perioada de aplicare a acestui Plan, echivalentă cu primele patru Perioade de Referință după Data Adoptării (incluzând exercițiul financiar 2022); |
| **„Perioada Minimă”** | are înțelesul atribuit acestuia în Clauza 7.1.1 din acest Plan; |
| **„Plan”** | înseamnă acest plan de opțiuni pe acțiuni, constituit și guvernat de aceste reguli, astfel cum poate fi modificat la diferite intervale de timp; |
| „**Răspuns SOP**” | are înțelesul atribuit acestuia în Clauza 6.5 din acest Plan; |
| „**Registrul Opțiunilor**” | are înțelesul atribuit acestuia în Clauza 6.9 din acest Plan; |
| „**Regulamentul privind Abuzul de Piață**” | înseamnă Regulamentul (UE) nr. 596/2014 al Parlamentului și al Consiliului European din data de 16 aprilie 2014 privind abuzul de piață; |
| **„Societatea”** | înseamnă Holde Agri Invest S.A., o societate pe acțiuni, organizată si funcționând în conformitate cu legile din România, cu sediul în Intr. Nestorei nr. 1, Corp B, Etaj 10, Sector 4, București, Romania, înregistrată la Registrul Comerțului sub nr. J40/9208/2018, CUI 39549730; |
| **„Subsidiarele”** | înseamnă oricare și toate subsidiarele, directe sau indirecte, ale Societății; |
| **„Titularul Opțiunilor”** | înseamnă o persoană care deține Opțiuni acordate în baza acestui Plan și care a încheiat în mod valabil un Contract de Opțiuni; |
| **„Valoarea Societății”** | cea mai mare dintre (1) capitalizarea bursieră luând în considerare prețul mediu ponderat de tranzacționare, aferent ultimelor 12 luni anterioare datei stabilite pentru evaluare; și (2) oferta de bună-credință și angajantă a unui potențial cumpărător (valoarea pro rata oferită de un terț cumpărător de bună-credință pentru achiziția unei părți din sau a tuturor Acțiunilor emise de Societate, făcută cu nu mai mult de 12 luni înainte de data la care trebuie stabilită Valoarea Societății; și |
| **„Zi Lucrătoare”** | înseamnă o zi, alta decât sâmbăta, duminica sau o sărbătoare legală în România, în care băncile sunt deschise pentru operațiuni; |

* + 1. Interpretare
       1. cuvintele la singular includ pluralul și viceversa, iar cuvintele de genul masculin includ genul feminin și viceversa;
       2. titlurile și paragrafele au numai scop organizatoric și nu vor fi utilizate pentru interpretarea acestui Plan;
       3. trimiterile la partea introductivă, preambul, Clauze și Anexe sunt trimiteri la partea introductivă, preambulul, clauzele și anexele acestui Plan, cu excepția cazului în care se prevede altfel;
       4. orice trimitere la o lege sau o prevedere legală include toată legislația secundară adoptată la diferite intervale timp în baza respectivei legi sau prevederi legale;
       5. orice trimitere la o lege sau o prevedere legală este o trimitere la o lege sau prevedere legală astfel cum a fost modificată, extinsă sau readoptată la diferite intervale de timp;
       6. orice trimitere la „scris” sau „în scris” include orice formă neperisabilă de reproducere vizibilă a cuvintelor și, cu excepția cazului în care se prevede altfel în prezentul, include comunicarea prin e-mail;
       7. partea introductivă, preambulul și anexele acestui Plan fac parte integrantă din acest Plan; și
       8. cuvintele „alt(ă)”, „în special”, „include” și „inclusiv” nu presupun limitări de niciun fel.
  1. Domeniul de aplicare și durata Planului
     1. Acest Plan este aprobat de Societate cu intenția de a reglementa termenii și condițiile pentru a recompensa, menține și motiva angajații cu roluri cheie și personalul care ocupă funcții de conducere în cadrul Societății în forma acordării Opțiunilor.
     2. Prin acest Plan este reglementată (i) vocația Participanților Eligibili de a dobândi din partea Societății dreptul, și nu obligația, de a opta pentru dobândirea de Acțiuni, sub rezerva îndeplinirii termenilor și condițiilor și conform procedurii stabilite prin prezentul Plan, (ii) regimul aplicabil Opțiunilor dobândite de Participanții Eligibili din partea Societății și (iii) regimul aplicabil Acțiunilor dobândite de Participanții Eligibili prin exercitarea Opțiunilor.
     3. Planul intră în vigoare la data adoptării acestuia de către Adunarea Generală a Acționarilor Societății sau conform prevederilor respectivei hotărâri a Adunării Generale a Acționarilor Societății și va rămâne în vigoare pe toata Perioada de Aplicare sau până la o hotărâre de încetare, suspendare sau modificare a Planului luată de către Adunarea Generală a Acționarilor Societății.
  2. Beneficiarii
     1. Acest Plan se adresează următoarelor categorii de persoane:
        1. Membrilor Consiliului de Administrație al Societății („**Administratori Eligibili**”, fiecare un „**Administrator Eligibil**”);
        2. Inițiatorilor, astfel cum sunt individualizați în Anexa 1A („**Inițiatori Eligibili**”, fiecare un „**Inițiator Eligibil**”);
        3. Directorilor cu rol cheie în activitatea Societății sau Subsidiarelor, care ocupă funcțiile enumerate în Anexa 1 B („**Directori Eligibili**”, fiecare un „**Director Eligibil**”); și
        4. Angajaților cu rol cheie în activitatea Societății sau Subsidiarelor, care ocupă funcțiile enumerate în Anexa 1C („**Angajați Eligibili**”, fiecare un „**Angajat Eligibil**”).
  3. Numărul de Acțiuni care pot fi dobândite pentru o Perioadă de Referință
     1. Numărul total de Acțiuni care pot deveni disponibile pentru a fi dobândite de Participanții Eligibili conform prezentului Plan în fiecare exercițiu financiar din Perioada de Aplicare variază în funcție de gradul de îndeplinire a Condițiilor de Performanță Generale, astfel:
        1. 0 (zero) Acțiuni în cazul în care, cu privire la Perioada de Referință relevantă, Profitul este mai mic sau egal cu 0 (zero) RON; sau
        2. dacă în Perioada de Referință relevantă, Profitul este mai mare decât 0 (zero) RON, un număr variabil de Acțiuni ce reprezintă un procent din Acțiunile din capitalul social al Societății de la momentul de început al Perioadei de Referință cu privire la care sunt măsurate Condițiile Generale de Performanță, stabilit prin raportare la nivelul Marjei Nete înregistrate (fără a fi aplicate rotunjiri), după următorul model (indicat în scop exemplificativ, raportat la numărul de Acțiuni din capitalul social al 1 ianuarie 2022):

|  |  |  |  |
| --- | --- | --- | --- |
| Nr. crt. | (A)  Număr de acțiuni | (B)  Procent de determinare | (C)  Marja Netă înregistrată în Perioada de Referință relevantă |
|  | 291.213 | 0,5% | 0,0% |
|  | 291.213 | 0,5% | 1% |
|  | 291.213 | 0,5% | 2% |
|  | 291.213 | 0,5% | 3% |
|  | 291.213 | 0,5% | 4% |
|  | 291.213 | 0,5% | 5% |
|  | 291.213 | 0,5% | 6% |
|  | 291.213 | 0,5% | 7% |
|  | 436.819 | 0,75% | 7,5% |
|  | 465.940 | 0,8% | 8% |
|  | 524.183 | 0,9% | 9% |
|  | 582.426 | 1% | 10% |
|  | 640.668 | 1,1% | 11% |
|  | 698.911 | 1,2% | 12% |
|  | 757.154 | 1,3% | 13% |
|  | 815.396 | 1,4% | 14% |
|  | 873.639 | 1,5% | 15% |

* + 1. Pentru evitarea oricărui dubiu, procentul de determinare aplicat va fi doar cel indicat în coloana (B) de mai sus corespunzător nivelului Marjei Nete înregistrat în Perioada de Referință relevantă, fără a fi cumulat cu procentele de determinare corespunzătoare nivelelor Marjei Nete inferioare celui înregistrat.
    2. Numărul total de Acțiuni care pot fi dobândite de Participanții Eligibili conform Clauzei 4.1.2 (reflectat în coloana (A) de mai sus) va fi actualizat la Data Măsurării Condiției de Performanță prin aplicarea procentului de determinare (reflectat în coloana (B) de mai sus) la numărul total de Acțiuni din capitalul social al Societății la începutul Perioadei de Referință cu privire la care sunt măsurate Condițiile Generale de Performanță (i.e., 1 ianuarie 2022, 1 ianuarie 2023, 1 ianuarie 2024 sau 1 ianuarie 2025). În acest scop, dacă vor exista modificări, numărul total de Acțiuni care pot fi dobândite conform Clauzei 4.1 va fi confirmat prin hotărârea organelor de conducere competente ale Societății.
    3. În măsura în care într-unul sau mai multe exerciții financiare Societatea înregistrează pierderi (ipoteza prevăzută în Clauza 4.1.1 fiind aplicabilă), cu privire la următorul exercițiu financiar în care se dorește implementarea Planului, pe lângă necesitatea îndeplinirii condițiilor din Clauza 4.1, pentru acordarea Opțiunilor conform Planului este necesar ca pierderile înregistrate în exercițiile financiare anterioare să fie acoperite integral.
    4. Sub rezerva prevederilor Clauzei 4.6, beneficiile disponibile pentru o Perioadă de Referință, calculate în conformitate cu Clauza 4.1, vor fi distribuite către Inițiatorii Eligibili, Directorii Eligibili și Angajații Eligibili astfel:
       1. 80% din Acțiunile ce pot fi dobândite aferente unei Perioade de Referință vor fi distribuite, sub rezerva îndeplinirii condițiilor și formalităților prevăzute în prezentul Plan, către Inițiatorii Eligibili, în proporțiile prevăzute în Anexa 1 A;
       2. 14% din Acțiunile ce pot fi dobândite aferente unei Perioade de Referință vor fi distribuite, sub rezerva îndeplinirii condițiilor și formalităților prevăzute în prezentul Plan, către Directorii Eligibili, în proporțiile prevăzute în Anexa 1 B;
       3. 6% din Acțiunile ce pot fi dobândite aferente unei Perioade de Referință vor fi distribuite, sub rezerva îndeplinirii condițiilor și formalităților prevăzute în prezentul Plan, către Angajații Eligibili, astfel cum este prevăzut în Anexa 1 C.
    5. Beneficiile disponibile pentru un exercițiu financiar, calculate în conformitate cu Clauza 4.1, vor fi acordate Inițiatorilor Eligibili, Directorilor Eligibili și Angajaților Eligibili în procentele prevăzute în Clauza 4.5, numai în măsura în care la Data Normală de Intrare în Drepturi Societatea dispune de un număr suficient de Acțiuni de trezorerie pentru a își îndeplini obligațiile conform acestui Plan. În caz contrar, Inițiatorii Eligibili, Directorii Eligibili și Angajații Eligibili vor putea să își exercite Opțiunile parțial, pro rata, în conformitate cu procentele reflectate în Anexa 1.
    6. În situația descrisă în Clauza 4.6, cu cel mult 30 de zile calendaristice înainte de Data Normală de Intrare în Drepturi, Consiliul de Administrație va putea decide să înlocuiască Opțiunile la care ar fi fost îndreptățit fiecare dintre Participanții Eligibili la Data Normală de Intrare în Drepturi relevantă, potrivit Planului, cu sume de bani echivalente cu valoarea acțiunilor care ar fi putut fi dobândite de către Titularul Opțiunii prin exercitarea Opțiunii, rezultând o creanță împotriva Societății care va fi convertită în acțiuni în cadrul unei majorări a capitalului social al Societății într-un termen de maximum doi (2) ani de la data deciziei Consiliului de Administrație de înlocuire, în urma desfășurării a cel puțin două evenimente de lichidate („**Compensația**”). Pentru determinarea valorii Compensației, valoarea unei acțiuni va fi stabilită ca fiind egală cu prețul de subscriere aferent evenimentelor de lichiditate desfășurate de HAI în cadrul cărora se va efectua conversia. Întrucât plata Compensației către Titularii Opțiunii poate atrage obligații de natură fiscală, Societatea, prin decizia Consiliului de Administrație, va suplimenta Compensația, dacă va fi cazul, cu 50% din valoarea obligațiilor fiscale generate de Compensație.
    7. Acțiunile ce pot fi dobândite pentru a fi distribuite vor fi nominative, în formă dematerializată, având o valoare nominală egală cu valoarea nominală a acțiunilor deja emise de Societate.
  1. Beneficiul la Finalul Perioadei de Aplicare
     1. În măsura în care IRR este mai mare de 7,5% la Data Măsurării Condiției de Performanță Aferentă Beneficiului la Finalul Perioadei de Aplicare („**Condiția de Performanță Aferentă Beneficiului la Finalul Perioadei de Aplicare**”), Societatea va acorda Participanților Eligibili în conformitate cu prevederile prezentului Plan un număr variabil de Acțiuni ce reprezintă un procent din numărul total de Acțiuni în capitalul social al Societății la începutul ultimei Perioade de Referință din cadrul Perioadei de Aplicare (i.e., 1 ianuarie 2025), stabilit prin raportare la nivelul IRR înregistrat la Data Măsurării Condiției de Performanță Aferentă Beneficiului la Finalul Perioadei de Aplicare („**Beneficiul la Finalul Perioadei de Aplicare**”), după modelul de mai jos (indicat în scop exemplificativ, raportat la numărul de Acțiuni din capitalul social al Societății la 1 ianuarie 2022):

|  |  |  |  |
| --- | --- | --- | --- |
| Nr. crt. | (A)  Număr de acțiuni | (B)  Procent de determinare | (C)  IRR înregistrat |
|  | 1.747.278 | 3% | 7,5% |
|  | 1.863.763 | 3,2% | 8% |
|  | 2.096.734 | 3,6% | 9% |
|  | 2.329.704 | 4% | 10% |
|  | 2.562.675 | 4,4% | 11% |
|  | 2.795.645 | 4,8% | 12% |
|  | 3.028.616 | 5,2% | 13% |
|  | 3.261.586 | 5,6% | 14% |
|  | 3.494.557 | 6% | 15% |

* + 1. Numărul total de Acțiuni care pot fi dobândite de Participanții Eligibili conform Clauzei 5.1 (reflectat în coloana (A) de mai sus) va fi actualizat la Data Măsurării Condiției de Performanță Aferentă Beneficiului la Finalul Perioadei de Aplicare prin aplicarea procentului de determinare (reflectat în coloana (B) de mai sus) la numărul total de Acțiuni în capitalul social al Societății la începutul ultimei Perioade de Referință din Perioada de Aplicare. În acest scop, numărul total de Acțiuni care pot fi dobândite de Participanții Eligibili conform Clauzei 5.1 va fi confirmat prin hotărârea organelor de conducere ale Societății competente.
    2. Data măsurării Condiției de Performanță Aferentă Beneficiului la Finalul Perioadei de Aplicare va fi stabilită, la opțiunea Inițiatorilor Eligibili fie (i) la finalul Perioadei de Aplicare; sau (ii) la finalul oricărui trimestru din cadrul exercițiului financiar ulterior Perioadei de Aplicare („**Data Măsurării Condiției de Performanță Aferentă Beneficiului la Finalul Perioadei de Aplicare**”).
    3. Beneficiul Suplimentar la Finalul Perioadei de Aplicare calculat în conformitate cu Clauza 5.1, va fi distribuit către Inițiatorii Eligibili, Directorii Eligibili, Angajații Eligibili și Administratorii Eligibili, astfel:
       1. 70% din Acțiunile ce pot fi dobândite conform Beneficiului Suplimentar la Finalul Perioadei de Aplicare vor fi distribuite, sub rezerva îndeplinirii condițiilor și formalităților prevăzute în prezentul Plan, către Inițiatorii Eligibili, în proporțiile prevăzute în Anexa 1 A;
       2. 10,5% din Acțiunile ce pot fi dobândite conform Beneficiului Suplimentar la Finalul Perioadei de Aplicare vor fi distribuite, sub rezerva îndeplinirii condițiilor și formalităților prevăzute în prezentul Plan, către Directorii Eligibili, în proporțiile prevăzute în Anexa 1 B;
       3. 4,5% din Acțiunile ce pot fi dobândite conform Beneficiului Suplimentar la Finalul Perioadei de Aplicare vor fi distribuite, sub rezerva îndeplinirii condițiilor și formalităților prevăzute în prezentul Plan, către Angajații Eligibili, în proporțiile prevăzute în Anexa 1 C;
       4. 15% din Acțiunile ce pot fi dobândite conform Beneficiului Suplimentar la Finalul Perioadei de Aplicare vor fi distribuite, sub rezerva îndeplinirii condițiilor și formalităților prevăzute în prezentul Plan și a celor stabilite de Adunarea Generală a Acționarilor, după caz, către Administratorii Eligibili, astfel cum este prevăzut în Anexa 1 D.
    4. Consiliul de Administrație (cu respectarea prevederilor privind conflictul de interese) va putea decide să suplimenteze numărul de Acțiuni acordat sub forma Beneficiului la Finalul Perioadei de Aplicare cu încă 10%, numărul de Acțiuni care poate fi dobândit în acest caz de către Participanții Eligibili fiind determinat după modelul de mai jos (raportat la numărul de Acțiuni din capitalul social al Societății la data de 1 ianuarie 2022):

|  |  |  |  |
| --- | --- | --- | --- |
| Nr. crt. | (A)  Număr de Acțiuni | (B)  Procent de determinare | (C)  IRR înregistrat |
|  | 1.922.006 | 3,3% | 7,5% |
|  | 2.050.140 | 3,52% | 8% |
|  | 2.306.407 | 3,96% | 9% |
|  | 2.562.675 | 4,4% | 10% |
|  | 2.818.942 | 4,84% | 11% |
|  | 3.075.210 | 5,28% | 12% |
|  | 3.331.477 | 5,72% | 13% |
|  | 3.587.745 | 6,16% | 14% |
|  | 3.844.012 | 6,6% | 15% |

* + 1. Prevederile Clauzelor 4.6 și 4.7 se aplică în mod corespunzător în cazul Beneficiului la Finalul Perioadei de Aplicare.
    2. În cazul în care (i) orice acționar al Societății, ulterior Datei Adoptării, atinge un prag de deținere de Acțiuni de peste 25% din numărul total de Acțiuni; și (ii) relația profesională (în baza contractului de mandat/contractului de muncă) dintre un Inițiator Eligibil și Societate încetează din inițiativa Societății (fără a exista un caz de neexecutare din partea Inițiatorului Eligibil) înainte de finalul Perioadei de Aplicare, Societatea va acorda Inițiatorului Eligibil în cauză, la momentul îndeplinirii cumulative a condițiilor prevăzute la punctele (i) și (ii), Beneficiul Suplimentar la Finalul Perioadei de Aplicare determinat și condiționat în conformitate cu prevederile Clauzelor 5.1 și 5.2 de mai sus. În această situație, pentru determinarea îndeplinirii Condiției de Performanță Aferente Beneficiului la Finalul Perioadei de Aplicare, se va considera că Societatea va înregistra până la Data Măsurării Condiției de Performanță Aferentă Beneficiului la Finalul Perioadei de Aplicare aceleași performanțe financiare ca cele înregistrate în Perioada de Referință imediat anterioară.
  1. Acordarea Opțiunilor și participarea la Plan
     1. Sub rezerva regulilor și condițiilor și cu respectarea procedurilor prevăzute în acest Plan, prin deciziile de implementare luate de organele competente, Societatea va acorda Opțiuni Participanților Eligibili.
     2. În măsura în care, în urma aplicării procentelor de determinare relevante (astfel cum sunt acestea prevăzute în Clauzele 4.1, 5.1 și 5.5), numărul de Opțiuni la care ar fi îndreptățit un Participant Eligibil nu este un număr natural, numărul de Opțiuni care vor fi efectiv alocate respectivului Participant Eligibil va fi rotunjit în jos la următorul număr natural inferior.
     3. Nicio sumă nu va fi plătită de un Participant Eligibil pentru acordarea unei Opțiuni.
     4. Ulterior Datei Măsurării Performanței Societății/ Datei Măsurării Condiției de Performanță Aferentă Beneficiului la Finalul Perioadei de Aplicare, Societatea va informa Participanții Eligibili cu privire la dreptul lor de a primi Opțiuni într-o Perioadă de Referință prin intermediul unei notificări („**Notificarea SOP**”), ca urmare a unei decizii a Adunării Generale a Acționarilor/ a Consiliului de Administrație (cu respectarea regulilor privind conflictul de interese), după caz, prin care se va stabili lista Participanților Eligibili, Data Acordării Opțiunilor, Data Normală de Intrare în Drepturi pentru aceștia și orice alte aspecte necesare pentru implementarea prezentului Plan. În cazul în care un Participant Eligibil este îndreptățit în conformitate cu acest Plan să îi fie acordate Opțiuni în baza mai multor funcții/poziții ocupate la nivelul Societății și/sau Subsidiarelor, Opțiunile aferente acestora se vor cumula.
     5. Fiecare Participant Eligibil care primește o Notificare SOP are dreptul de a decide dacă participă sau nu la Plan și va informa Societatea printr-un răspuns scris, necondiționat, transmis către Societate, prin orice mijloc de comunicare care permite confirmarea primirii răspunsului de către Societate, dacă dorește sau nu să adere la Plan în termen de douăzeci (20) de Zile Lucrătoare de la data primirii Notificării SOP („**Răspunsul SOP**”).
     6. Notificarea SOP va fi trimisă împreună cu un proiect de contract de Opțiuni de Acțiuni („**Contractul de Opțiuni**”) semnat în numele și pe seama Societății, care va trebui să fie semnat de Participantul Eligibil care decide să adere la Plan pentru a participa la Plan și a primi Opțiuni, în același termen prevăzut pentru Răspunsul SOP douăzeci (20) de Zile Lucrătoare de la data primirii Notificării SOP.
     7. Nicio Opțiune nu va fi considerată valabil acordată dacă Participantul Eligibil nu a trimis Răspunsul SOP și nu a returnat Contractul de Opțiuni valabil semnat în termenul menționat în Clauzele 6.5 și 6.6.
     8. Participantul Eligibil va lua la cunoștință că Societatea nu garantează:
        1. valoarea de piață a Acțiunilor la data exercitării Opțiunilor sau, după caz, la data la care Participantul Eligibil va dispune de Acțiunile primite în baza acestui Plan;
        2. profitabilitatea actuală sau viitoare a activității Societății.
     9. Societatea va deține un registru („**Registrul Opțiunilor**”) care va furniza, pentru fiecare atribuire de Opțiuni în parte, următoarele informații:
        1. ziua, luna și anul fiecărei atribuiri de Opțiuni;
        2. ziua, luna și anul expirării / încetării efectelor Opțiunilor și, în mod corespunzător, a radierii acestora din partida activă; și
        3. ziua, luna și anul în care au fost exercitate Opțiunile și numărul de Acțiuni care au fost achiziționate de fiecare Participant Eligibil care a exercitat Opțiunile și, în mod corespunzător, a radierii acestora din partida activă.
     10. Societatea nu poate acorda Opțiuni în niciun moment în care respectiva acordare ar fi interzisă de, sau ar încălca, Regulamentul privind Abuzul de Piață sau orice altă lege ori regulament cu forță de lege.
  2. Condițiile de Exercitare a Opțiunilor
     1. Participanții Eligibili care au aderat la Plan au dreptul de a exercita Opțiunile care le-au fost acordate în baza Contractului de Opțiuni dacă sunt îndeplinite în mod cumulativ următoarele condiții („**Data Normală de Intrare în Drepturi**”):
        1. a expirat o perioadă de minim douăsprezece (12) luni de la Data Acordării („**Perioada Minimă**”); și
        2. Condițiile de Performanță Generale/ Condiția de Performanță Aferentă Beneficiului la Finalul Perioadei de Aplicare au fost îndeplinite, precum și orice alte condiții speciale de performanță stabilite de Adunarea Generală a Acționarilor/Consiliul de Administrație pentru unii dintre/toți Participanții Eligibili.
     2. Sub rezerva prevederilor Clauzelor 5.6. și 10, pentru evitarea oricărui dubiu, în cazul în care relația profesională dintre Participantul Eligibil și Societate se încheie (indiferent de motive), înainte de constatarea îndeplinirii Condițiilor de Performanță Generale/ Condiției de Performanță Aferentă Beneficiului la Finalul Perioadei de Aplicare, Participantul Eligibil nu va fi îndreptățit să exercite Opțiunile care i-au fost alocate la orice moment anterior încetării relației. Participantul Eligibil care a încetat relația profesională cu Societatea renunță în mod explicit și irevocabil la toate drepturile și pretențiile care decurg din prezentul Plan, înțelegându-se că respectivul Participant Eligibil nu are dreptul la nicio compensație în conformitate cu prezentul Plan. Contractul de Opțiuni va cuprinde prevederi exprese în acest sens. Această Clauză nu este aplicabilă Inițiatorilor Eligibili, care vor fi îndreptățiți să le fie acordate Opțiuni, respectiv vor fi îndreptățiți să exercite Opțiunile acordate cu privire la Perioada de Referință în cursul căreia relația profesională dintre oricare dintre Inițiatorii Eligibili și Societate a încetat.
  3. Restricții cu privire la Opțiuni. Expirarea și încetarea efectelor Opțiunilor
     1. Un Titular al Opțiunilor nu poate transfera, dona, vinde sau cesiona și nu poate greva sau determina constituirea niciunei sarcini sau a unei alte garanții reale asupra oricărei Opțiuni (sau asupra oricărui drept care rezultă din aceasta). De asemenea, un Titular al Opțiunilor nu poate transfera sau ceda oricare drepturi sau obligații decurgând din Contractul de Opțiuni, acestea nefiind transmisibile.
     2. Sub rezerva prevederilor Clauzei 5.5. și 9.3, Opțiunile vor expira și își vor înceta efectele la data cea mai apropiată dintre următoarele:
        1. orice tentativă de acțiune din partea Titularului Opțiunilor care intră sub incidența Clauzei 8.1;
        2. atunci când formalitățile cu privire la exercitarea Opțiunilor nu sunt îndeplinite în condițiile și termenele prevăzute prin prezentul Plan, cu excepția cazului în care organul competent hotărăște altfel; sau
        3. la data încetării contractului de muncă sau a mandatului Titularului Opțiunilor.
     3. Societatea nu va fi obligată să notifice niciun Titular al Opțiunilor în cazul în care Opțiunile urmează să expire și să își înceteze efectele sau au expirat și și-au încetat efectele și, în mod corespunzător a fost radiată din partida activă a Registrului Opțiunilor.
  4. Exercitarea Opțiunilor
     1. În măsura în care sunt îndeplinite condițiile prevăzute în Clauza 7, Societatea va notifica Participantul Eligibil cu privire la îndeplinirea condițiilor de exercitare a Opțiunilor în termen de maximum treizeci (30) Zile Lucrătoare de la Data Normală de Intrare în Drepturi. Notificarea va include numărul exact de Opțiuni care pot fi exercitate și numărul exact de Acțiuni care pot să fie dobândite de Participantul Eligibil prin exercitarea Opțiunilor.
     2. Opțiunile vor putea fi exercitate de către Participantul Eligibil într-o perioadă de douăzeci (20) de Zile Lucrătoare de la data primirii notificării transmise de Societate potrivit Clauzei 9.1, prin transmiterea unei notificări scrise în acest sens către Societate, în atenția Consiliului de Administrație.
     3. Un Titular al Opțiunilor nu poate exercita Opțiuni atunci când exercitarea acestora este interzisă de, sau ar încălca, Regulamentul privind Abuzul de Piață sau orice lege ori regulament cu forță de lege, sau o altă normă, cod sau set de linii directoare (cum ar fi un cod sau o normă privind tranzacțiile personale adoptată de Societate). În acest caz, termenul prevăzut la Clauza 9.2 va fi suspendat pe durata aplicării interdicțiilor sau prevederilor menționate mai sus în această Clauză.
     4. Pentru evitarea oricărui dubiu, cu privire la fiecare Participant Eligibil se aplică principiul conform căruia fiecărei Opțiuni îi corespunde dreptul de a dobândi o Acțiune în Societate.
     5. Un Titular al Opțiunilor nu poate exercita Opțiunile pe durata existenței situațiilor de mai jos, acest drept fiind suspendat:
        1. în timp ce orice proceduri disciplinare sunt inițiate de Societate împotriva Titularului Opțiunilor sau în timp ce există o încălcare de către Titularul Opțiunilor a contractului de muncă sau de administrare încheiat cu Societatea care reprezintă un motiv potențial just de încetare a respectivului contract, în ambele cazuri situația fiind notificată de Societate în scris Titularului Opțiunilor; sau
        2. în timp ce există o încălcare de către Titularul Opțiunilor a obligațiilor fiduciare față de Societate și care a fost notificată de Societate în scris Titularului Opțiunilor.
     6. Societatea nu va împiedica în mod injust o exercitare valabilă a Opțiunilor prin aplicarea necorespunzătoare a oricărei prevederi din Clauza 9.5.
     7. În măsura în care, ca urmare a finalizării procedurilor relevante menționate în Clauza 9.5, Titularul Opțiunilor nu se află într-una dintre situațiile prevăzute în Clauza 8.2, acesta își va relua dreptul de a exercita Opțiunile, în conformitate cu prevederile prezentului Plan.
     8. Imediat ulterior exercitării Opțiunilor, Societatea va încheia un contract de transfer cu fiecare Participant Eligibil (“**Contractul de Transfer**”). Fiecare Contract de Transfer va specifica:
        1. Data Acordării Opțiunii;
        2. Data Normală de Intrare în Drepturi;
        3. Data Exercitării;
        4. numărul Acțiunilor care rezultă din exercitarea Opțiunilor; și
        5. termenii și condițiile în care va opera transferul Acțiunilor.
     9. Contractul de Transfer cu Administratorii Eligibili, Angajații Eligibili, Directorii Eligibili și Inițiatorii Eligibili va fi semnat în numele Societății de către Directorul General al Societății. Contractul de Transfer cu Directorul General al Societății va fi semnat de Președintele Consiliului de Administrație sau de orice altă persoană desemnată în acest scop de către acesta.
     10. Acțiunile transferate ca urmare a exercitării Opțiunilor vor fi transferate libere de orice sarcină, gaj sau altă garanție reală și cu toate drepturile atașate acestora, în limitele prevăzute în acest Plan.
     11. La data subscrierii/dobândirii Acțiunilor, Participanții Eligibili vor deveni acționari ai Societății („**Noii Acționari**”), având toate drepturile și obligațiile aferente acestei calități, prevăzute de lege, actul constitutiv și toate celelalte documente convenite între acționarii Societății.
     12. Titularii Opțiunilor nu vor avea dreptul la compensare sau la daune pentru nicio Datorie Fiscală care rezultă sau este majorată (sau este pretinsă a rezulta sau a fi majorată) în tot sau în parte în legătură cu Acțiunile în urma transferului acestora către respectivul Titular al Opțiunilor.
  5. Încetarea contractului de muncă sau de management
     1. În cazul decesului unui Titular al Opțiunilor înainte de Data Normală de Intrare în Drepturi, Opțiunile vor deveni exercitabile imediat în legătură cu un anumit număr de Acțiuni. Acel număr va fi calculat în conformitate cu formula N x (X/Y) unde:

N = numărul de Acțiuni pe care Titularul Opțiunilor ar fi putut să le achiziționeze dacă Opțiunile ar fi fost exercitate imediat înainte de deces;

X = numărul de zile dintre data decesului și Data Normală de Intrare în Drepturi; și

Y = numărul de zile dintre Data Acordării și Data Normală de Intrare în Drepturi.

* + 1. În cazul decesului unui Titular al Opțiunilor la sau după Data Normală de Intrare în Drepturi, numărul va fi egal cu numărul de Acțiuni pe care Titularul Opțiunilor le-ar fi achiziționat dacă Opțiunile ar fi fost exercitate imediat înainte de deces.
    2. În cazul decesului unui Titular al Opțiunilor, succesorii sau reprezentanții acestuia pot exercita Opțiunile asupra numărului relevant de Acțiuni calculat în conformitate cu prevederile Clauzelor 10.1 sau 10.2 într-un termen de 12 luni de la decesul Titularului Opțiunilor. Dacă Opțiunile nu sunt exercitate, acestea vor expira la sfârșitul perioadei de 12 luni.
    3. Criteriile prevăzute la Clauza 10.1 de mai sus se aplică de asemenea dacă un Titular al Opțiunilor încetează să mai fie un Participant Eligibil înainte de Data Normală de Intrare în Drepturi din cauza oricăruia din următoarele motive:
       - 1. vătămare;
         2. boală; sau
         3. dizabilitate,

restul Opțiunilor putând fi exercitate în perioada de 90 de zile care începe la Data Normală de Intrare în Drepturi. Dacă Opțiunile nu sunt exercitate, acestea vor expira la sfârșitul perioadei respective.

* 1. Relația cu contractul de muncă sau de management
     1. Drepturile și obligațiile oricărui Titular al Opțiunilor sau, după caz, Nou Acționar conform termenilor si condițiilor contractului de muncă sau de mandat încheiat de acesta cu Societatea nu vor fi afectate de calitatea de Titular al Opțiunilor sau, după caz, de Nou Acționar.
     2. Sub rezerva prevederilor Clauzei 5.6, Titularii Opțiunilor sau, după caz, Noii Acționari, nu vor avea dreptul la compensare sau la daune pentru nicio pierdere legată de Opțiuni, Acțiuni sau de Plan în cazul în care respectiva pierdere rezultă (sau este pretinsă a rezulta), în tot sau în parte, din:
        1. încetarea mandatului sau a contractului de muncă cu Societatea; sau
        2. notificarea de încetare a mandatului sau a contractului de muncă transmisă de Societate; sau
        3. expirarea Opțiunilor în conformitate cu prevederile Clauzei 8 de mai sus.
     3. Această excludere a răspunderii se va aplica indiferent de modul de încetare a contractului de mandat sau, după caz, de muncă, sau de motivul care determină notificarea și indiferent de modul în care sunt pretinse compensațiile sau daunele.
  2. Legea aplicabilă și jurisdicția
     1. Planul și orice dispută sau pretenție care rezultă din sau în legătură cu acesta sau obiectul ori formarea acestuia (inclusiv disputele sau pretențiile necontractuale) vor fi guvernate de și interpretate în conformitate cu legile din România.

Fiecare parte acceptă în mod irevocabil că instanțele din București vor avea jurisdicția exclusivă de a soluționa orice dispută sau pretenție care rezultă din sau în legătură cu, Planul sau obiectul ori formarea acestuia (inclusiv disputele sau pretențiile necontractuale).

**ANEXA 1 A**

**inițiatorii ELIGIBILI**

| **Nr. crt.** | **Poziția ocupată** | **Nume și prenume** | **Procentul din Acțiunile aferente beneficiului aferent unei Perioade de Referință** | **Procentul din Acțiunile aferente Beneficiului la Finalul Perioadei de Aplicare** |
| --- | --- | --- | --- | --- |
|  | Manager proiect | Liviu Zăgan | 57,0000% | 49,8750% |
|  | Manager Dezvoltare | Matei Georgescu | 19,0000% | 16,6250% |
|  | Manager relație cu piața de capital | Cosmin Mizof | 4,0000% | 3,5000% |

**ANEXA 1 B**

**DIRECTORII ELIGIBILI**

| **Nr. crt.** | **Funcția ocupată** | **Procentul din Acțiunile aferente beneficiului aferent unei Perioade de Referință** | **Procentul din Acțiunile aferente Beneficiului la Finalul Perioadei de Aplicare** |
| --- | --- | --- | --- |
|  | Director general adjunct | 2,8000% | 2,1000% |
|  | Director financiar | 2,4000% | 1,8000% |
|  | Director tehnic | 2,8000% | 2,1000% |
|  | Director investiții | 2,0000% | 1,5000% |
|  | Director comercial | 2,0000% | 1,5000% |
|  | Director patrimoniu | 1,0000% | 0,7500% |
|  | Director operațiuni / producție | 1,0000% | 0,7500% |

**ANEXA 1 C**

**ANGAJAȚII ELIGIBILI**

| **Nr. crt.** | **Funcția ocupată** | **Procentul din Acțiunile aferente beneficiului aferent unei Perioade de Referință** | **Procentul din Acțiunile aferente Beneficiului la Finalul Perioadei de Aplicare** |
| --- | --- | --- | --- |
|  | Manager operațiuni | 1,4000% | 1,0500% |
|  | Manager patrimoniu | 1,0000% | 0,7500% |
|  | Manager mecanizare | 1,0000% | 0,7500% |
|  | Manager agricultură de precizie | 1,0000% | 0,7500% |
|  | Manager | 0,8000% | 0,6000% |
|  | Manager | 0,8000% | 0,6000% |

**ANEXA 1 D**

**ADMINISTRATORII ELIGIBILI**

| **Nr. crt.** | **Funcția ocupată** | **Procentul din Acțiunile aferente beneficiului aferent unei Perioade de Referință** | **Procentul din Acțiunile aferente Beneficiului la Finalul Perioadei de Aplicare** |
| --- | --- | --- | --- |
|  | Membru al Consiliului de Administrație | - | 3,0000% |
|  | Membru al Consiliului de Administrație | - | 3,0000% |
|  | Membru al Consiliului de Administrație | - | 3,0000% |
|  | Membru al Consiliului de Administrație | - | 3,0000% |
|  | Membru al Consiliului de Administrație | - | 3,0000% |